Ds. Hendrik Jacobus Stoltz (gebore 22 Junie 1965 op Germiston) is sedert 2005 ’n predikant in die Gereformeerde Kerke in Suid-Afrika. Hendrik Stoltz is aan die Oos-Rand gebore as die vierde kind van wylie Arie en Heybey Stoltz en het grootgeword in die Gereformeerde kerk Primrose en belydenis onder ds. Pieter du Plessis afgelê. Hy het gematrikuleer aan die Hoër Tegniese Skool Jan de Klerk, Primrose, Germiston. Op skool het hy rugby gespeel en was in matriek die kaptein van die eerste rugbyspan. Hy het ook karate tot op derde bruin gordel gedoen. Tydens sy hoërskool jare was hy ’n aktiewe lid van die Jongeliedevereniging en het verskeie Bonds- en Kongreskampe bygewoon. Nadat hy sy twee jaar diensplig as onder-offisier in die Pantserkorps voltooi het, het hy gekwalifiseer as meulmaker (millwright) by die destydse Suid-Afrikaanse Spoorweë. In 1994 het hy sy Nasionale N-diploma in Meganiese Ingenieurswese voltooi. Op die jeugdige ouderdom van 34 het hy en sy gesin aan die begin van 1999 na Potchefstroom verhuis om voltyds teologie te studeer. Hy en Mockie (née De Beer) het mekaar ná sy diensplig ontmoet toe hulle saam by D’Kar-hulpprojekte in Botswana betrokke geraak het.